recursal/SuperWikiNEXT-32B huggingface dataset:
לחצו כדי להקטין חזרה

לחצו להגדלה

לדף הקובץתמונה אינטראקטיבית (לחצו להסבר)‏

---

מערכת העיכול. למידע על איבר, לחצו עליו.

**הוושט** (בלטינית: **œsophagus**), הוא צינור שרירי במערכת העיכול בעל דפנות המצופות בקרום רירי המחבר את החלק התחתון של הגרון (הלוע) עם הקיבה.

לאחר שהמזון נלעס בפה, הוא עובר דרך הלוע לוושט. הדפנות השריריות של הוושט דוחפות את המזון בתנועה פריסטלטית עד לקיבה, כך שתנועת המזון אינה תלויה בכבידה.

אורכו של הוושט במבוגרים כ-25 סנטימטרים. בדרכו מהצוואר לקיבה, עובר הוושט דרך פתח בסרעפת. בין הוושט לקיבה אין שסתום שרירי של ממש, ורפלוקס קיבתי-ושטי נמנע על ידי הטונוס הגבוה של שריר הסרעפת דרכו הוושט בוקע.

הוושט ממוקם מאחורי קנה הנשימה. כדי שלא ייכנס בטעות מזון לקנה הנשימה, מכסה הגרון סוגר את קנה הנשימה בעת האכילה. מסיבה זו טבעו חז"ל את הפתגם "אין מסיחין בסעודה, שמא יקדים קנה לושט ויבא לידי סכנה". (תענית, ה', ב')

בעיות רפואיות הקשורות לוושט הם: תפקוד לקוי של השריר הסוגר העליון (Oropharyngeal Dysphagia) או התחתון של הוושט, הרס רפידת הוושט בעקבות רפלוקס קיבתי-ושטי (GERD - Gastro Esophageal Reflux Disease), גידולים והפרעות שרירים שמקשים על הבליעה (Esophageal Dysphagia), לחץ של כלי דם על הוושט, הצרות דלקתית של הוושט (Esophagitis), או הצרות של החלק התחתון של הוושט (טבעת ושטית תחתונה, Achlasia).

בדיקות רפואיות הקשורות לוושט הם בדיקת בריום, מנומטריה, בדיקת pH, בדיקת ברנסטיין, ואסופאגוסקופיה (אנדוסקופיה של הוושט).

ראו גם
------

* מחלות והפרעות של הוושט
* רפלוקס קיבתי-ושטי

קישורים חיצוניים
----------------

| מיזמי קרן ויקימדיה |
| --- |
| ויקימילון ערך מילוני בוויקימילון: **ושט** |
| ויקישיתוף תמונות ומדיה בוויקישיתוף: **ושט** |

* ושט, באתר אנציקלופדיה בריטניקה (באנגלית)
* הערך "ושט", במיקרופדיה תלמודית, באתר ויקישיבה

| מרכיבי מערכת העיכול |
| --- |
| 

|  |  |
| --- | --- |
| פה • לסתות • שיניים • לשון • בלוטות רוק • לוע • ושט • קיבה • כבד • כיס המרה • לבלב • תריסריון • מעיים • המעי הדק • המעי הגס (תוספתן, המעי העיוור, חלחולת, התעלה האנאלית) • פי הטבעת | מערכת העיכול |

 |

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007553179205171
* BNE: XX530237
* BnF: cb119328872 (data)
* GND: 4056119-7
* LCCN: sh85044855
* NDL: 00572160
* NKC: ph731572
* TA98: A05.4.01.001

 |
אין תמונה חופשיתאין תמונה חופשית
**זלמן עמית** (**Zalman Amit**; נולד ב-1934) הוא פסיכולוג ופעיל פוליטי ישראלי-קנדי, חוקר התמכרות, פרופסור אמריטוס לפסיכולוגיה במכון ללימודי נוירוביולוגיה התנהגותית באוניברסיטת קונקורדיה שבמונטריאול. כיום פועל כאמן.

קורות חיים
----------

עמית נולד בשנת 1934 בארץ ישראל, שאליה עלו הוריו מפולין ב-1932. למד בתיכון חדש בתל אביב ובין השנים 1952 ל-1954 שירת בנח"ל. אחרי השירות הצטרף לקיבוץ חוקוק, שבו היה חבר במשך 14 שנים. את לימודיו החל באוניברסיטת ויילס שבבריטניה, והמשיך אותם באוניברסיטת מקגיל שבקנדה, שם סיים את שלושת תאריו. מחקר הדוקטורט שלו, בהנחיית הפסיכולוגית ד"ר מוריאל שטרן (Muriel Stern), עסק במנגנונים במוח העוסקים בהתמכרות לסמים, בעיקר אלכוהול. לאחר שסיים את הדוקטורט לימד במשך שנתיים באוניברסיטת תל אביב, וסיים ללמד בה בשנת 1972 בדרגת מרצה בכיר. באותה שנה חזר לקנדה ולימד באוניברסיטת קונקורדיה, שם קיבל דרגת פרופסור מן המניין בשנת 1978. בשנת 2000 פרש לגמלאות מן האוניברסיטה כפרופסור מחקר אמריטוס (Distinguished Professor Emeritus).

מחקריו של עמית עוסקים במנגנונים הנוירולוגים הקשורים להתמכרות לסמים, בעיקר לאלכוהול. הוא פרסם ארבעה ספרים, כ-40 פרקים בספרים וכ-300 מאמרים מדעיים בכתבי עת אקדמיים. הוא שימש כמנחם של 34 תלמידי דוקטורט (בהם פרופ' שמעון עמיר) ו-40 תלמידי תואר מוסמך.

עמית זכה בפרס החוקר הלאומי בתחום הבריאות והרווחה בקנדה (National Health Research Scholar award, Health and Welfare).

עמית הוא מהמייסדים של ארגון הידידים הקנדים של שלום עכשיו ("Canadian Friends of Peace Now"). הוא היה פעיל זמן מה בגוש שלום ואף חבר במזכירות הארגון. הוא בין המייסדים של "Alliance of Concerned Jewish Canadians", ארגון שמאל יהודי בקנדה. הוא מפרסם ביחד עם ד"ר דפנה לויט מידעון אינטרנט אודות הסכסוך במזרח התיכון. כתב עם ד"ר לויט ספר אודות(הקישור אינו פעיל) תהליך השלום שאמור לצאת בשנת 2011.

חיים אישיים
-----------

היה נשוי לד"ר אן סאת'רלנד-עמית (לבית רדפרן) (1938–2009), פסיכולוגית, במשך 34 שנים, עד מותה.
אב לארבעה. מתגורר בקינגסבורג שבנובה סקוטיה.

מספריו
------

* Israeli Rejectionism: The Secret History of the Middle East Peace Process
* Stay slim for good / Zalman Amit and E. Ann Sutherland ; with [editor] Andrew Weiner. New York : Walker, 1976.
* Stop Smoking for Good, Walker & Company, 1976
* Guide to intelligent drinking / by Zalman Amit and E. Ann Sutherland with Andrew Weiner. New York : Walker, 1977.
* Phobia free : how to fight your fears / E. Ann Sutherland and Zalman Amit with Andrew Weiner. New York : Stein and Day, 1977.

קישורים חיצוניים
----------------

* An Evening With Woodturner Zalman Amit

הערות שוליים
------------

1. ↑  Ann Sutherland-Amit: Obituary, Legacy.com.
**ליעד אלמליח** (נולד ב-21 בפברואר 1989) הוא כדורגלן ישראלי המשחק בעמדת הקשר האחורי בהפועל כרמיאל.

קריירה
------

אלמליח החל לשחק כדורגל במחלקת הנוער של מכבי חיפה, וב-29 באוקטובר 2008 ערך את הופעת הבכורה שלו במדי הקבוצה הבוגרת של המועדון, במשחק מול מכבי נתניה בגביע הטוטו. בסך הכל ערך שתי הופעות בגביע הטוטו במדי מכבי חיפה, ובקיץ 2009 הושאל להפועל עכו. במחזור הפתיחה של עונת 2009/2010 ערך אלמליח את הופעת הבכורה שלו בליגת העל, בהפסד 1–2 לקבוצת נעוריו מכבי חיפה, ובאותו משחק כבש את שער הבכורה שלו בקריירה. בסך הכל עד תום העונה כבש שלושה שערים ב-21 הופעות, ובעונת 2010/2011 המשיך בהפועל עכו וערך 29 הופעות אך לא כבש.

את עונת 2011/2012 החל אלמליח ללא קבוצה, ובינואר 2012 חתם בפודבסקידזי ביילסקו-ביאלה מליגת העל הפולנית. ב-18 בפברואר 2012 ערך את הופעת הבכורה שלו בקבוצה, בהפסד 1–2 לווידז'ב לודז', ובסך הכל ערך במדיה חמש הופעות ליגה.

ב-15 באוקטובר 2012 חתם אלמליח בהפועל נצרת עילית. ב-28 בדצמבר 2012 כבש את שער הבכורה שלו במועדון, בניצחון 1–0 על הפועל רעננה בליגה הלאומית. בתחילת עונת 2013/2014 לא שיחק, ובינואר 2014 הושאל להפועל אשקלון, עמה ירד בתום העונה לליגה א'. בתחילת עונת 2014/2015 חזר אלמליח להפועל נצרת עילית, אשר בשנת 2019 שינתה את שמה להפועל נוף הגליל.

ב-25 ביולי 2021, אלמליח חתם בהפועל רעננה מליגת העל.

ב-9 בינואר 2022 אלמליח חתם בהפועל כרמיאל מליגה ב'.

קישורים חיצוניים
----------------

* פרופיל, באתר ההתאחדות לכדורגל בישראל
* פרופיל, באתר Transfermarkt
* פרופיל, באתר Soccerway
* בעז גורן, ‏סיפורו של ליעד אלמליח והקיץ שהוביל לפולין, באתר ONE‏, 14 בינואר 2012

הערות שוליים
------------

1. ↑  הדס גרינברג‏, ליעד אלמליח: "מכבי חיפה תקעה אותי", באתר וואלה!‏, 5 בספטמבר 2011
2. ↑  בעז גורן, ‏אלמליח חתם וייצא לפולין: מבחינתי, הגשמת חלום, באתר ONE‏, 3 בינואר 2012
3. ↑  אבישי תורג'מן, ‏ליעד אלמליח חתם לעונה אחת בנצרת עילית, באתר ערוץ הספורט, 15 באוקטובר 2012
4. ↑  מערכת ONE, ‏רעננה מתחזקת: אז'ובל ואלמליח חתמו בקבוצה, באתר ONE‏, 25 ביולי 2021
5. ↑  ענאן עמאשה, ליעד אלמליח חתם בהפועל כרמיאל, באתר דאבל פס, 9 בינואר 2022
**דייוויד צ'רלטון אנקראם** (באנגלית: **David Chalton Ancrum**; נולד ב-9 ביוני 1958) הוא כדורסלן עבר אמריקאי. גובהו 1.93 מטר, שיחק בעמדת הקלע.

ביוגרפיה
--------

דייוויד אנקראם נולד בעיר ניו יורק. הוא שיחק ביוטיקה קולג' שבניו יורק, בין השנים 1978 - 1980. קלע בממוצע 23.1 נקודות למשחק, וניצב במקום השביעי בטבלת קלעי הנקודות של הקולג' בכל הזמנים, עם 1,084 נקודות בשתי העונות. ב-2010 הוכנס להיכל התהילה של הקולג'.

לאחר שסיים את הקולג' הוא החל לשחק בליגת ה-CBA שבארצות הברית. שיחק בפנמה ולאחר מכן חתם בהירקליס סלוניקי היוונית. בעונתו הראשונה בקבוצה שיחק בגביע אירופה בלבד, כיוון שבאותה תוקפה לא הותר לשתף זרים בליגה היוונית. משנת 1988 הותר לזרים לשחק בליגה היוונית. משנה זו עד ל-1992 הוא קלע בממוצע 33.7 נקודות למשחק וקטף בממוצע 4.5 כדורים חוזרים למשחק. הוא הוביל את הירקליס לצמרת הליגה היוונית.

בחודש אוקטובר 1992 מעט אחרי פתיחת העונה, הגיע אנקראם למכבי תל אביב יחד עם וינפרד קינג, לאחר שצמד הזרים דיירון ניקס, שהובא בתחילת העונה וחוזה וארגס, שהגיע בעונה הקודמת, הוחלף על ידי המאמן יעקב אדלר שלא היה מרוצה מיכולתם. במהלך העונה קלע 330 נקודות כולל שלשת ניצחון נגד בני הרצליה, אך הועלו נגדו תלונות על משחק אנוכי משום שאינו מוסר ובפרט נראה שהחיבור בינו לבין דורון ג'מצ'י, כוכב הקבוצה לא עלה יפה. בתום העונה בה שיחק במכבי תל אביב, איבדה הקבוצה את כתר האליפות להפועל גליל עליון, לאחר רצף אליפויות של 23 שנים.

לאחר אובדן האליפות עבר להפועל עפולה. בעונת 1993/94 היה למלך הסלים בליגה הלאומית, עם 32.2 נקודות בממוצע למשחק. במשחק נגד הפועל נהריה קלע 53 נקודות לאחר הארכה, אך הקבוצה ירדה ליגה בתום העונה. בעונת 1994/95 עבר להפועל חיפה ושיחק בה שלוש עונות במהלכן מונה גם כמאמן הקבוצה. בשנת 1997 פרש ממשחק.

לאחר פרישתו החל לאמן קבוצות כדורסל תיכונים בארצות הברית. מתגורר בסקרמנטו.

קישורים חיצוניים
----------------

* אמיר בוגן, דייויד אנקראם מתלבט: מכבי או פנאתינייקוס, באתר ynet, 5 במאי 2005
* דייויד אנקראם - תותחן ביג אין יוון, באתר כדורסלע - אתר הכדורסל של ערן סלע

הערות שוליים
------------

1. ↑  Hall of Fame, באתר ucpioneers
2. ↑  אריה ליבנת,
 מאלט לא לבד: הנפילות הגדולות של מכבי תל אביב, באתר הארץ, 20 באפריל 2012
3. ↑  אחד משלנו: לבן מרסר מתגעגע לישראל,
באתר nrg, ‏7 בפברואר 2014
4. ↑  עונת 94–1993 מובילים
5. ↑  היום לפני, באתר ספסל
**תגובה המוליטית מאוחרת למתן דם** (באנגלית: **Delayed Hemolytic Transfusion Reaction**, **DHTR**) היא אחת מסוגי התגובות האימוניות (חיסוניות) ל**עירוי דם**. התגובה נוצרת כתוצאה מהימצאותם של נוגדנים בדם של מקבל העירוי לכדוריות הדם של התורם.
בניגוד לתגובה המוליטית חדה (Acute Hemolytic Tranfusion Reaction), אשר מופיעה קרוב לזמן העירוי ויכולה להוות סכנת חיים, התגובה המאוחרת מופיעה בדרך-כלל כ-2–10 ימים לאחר העירוי, ולרוב מהווה תגובה מתונה יותר.

מנגנון המחלה
------------

התגובה ההמוליטית המאוחרת מתרחשת משנית לחשיפה קודמת לאנטיגן (אנגד). בחשיפה הראשונית, אנטיגן שעל כדוריות הדם של התורם יוצר תגובת נוגדנים איטית בגוף הנמען. רמת הנוגדנים דועכת עם הזמן, וכתוצאה מכך בדיקות הסקר לסוג דם והצלבה (בדיקות בהן נבדקת התאמה בין סוג דם התורם לסוג דם הנמען) לפני מתן הדם יהיו שליליות.
האנטיגנים הנפוצים ביותר בתגובות מהסוג הזה הם מסוג Kidd, Rh, Kell, Duffy, בניגוד לתגובות המוליטיות חריפות בהן האנטיגן הוא מקבוצת ה-ABO.
בחשיפה השנייה, הנמען כבר רגיש לאנטיגן ומייצר תגובה חיסונית עזה יותר, עם ייצור מוגבר יותר של נוגדנים אשר מופיעים תוך מספר ימים.
כתוצאה מכך, כדוריות הדם של התורם מתכסות בנוגדנים, ומסולקות במערכת הרטיקולואנדותליאלית (טחול וכבד בעיקר), דהינו הרס חוץ-כלי (extra-vascular).

התייצגות
--------

לרוב, התגובה היא נטולת-תסמינים (אסימפטומטית). אם ישנם סימנים, הם יכולים לכלול: חום, ירידה בהמטוקריט, צהבת, עלייה בהמוגלובין בדם והמוגלובינוריה (המוגלובין בשתן). התייצגויות קשות יותר הן נדירות, ויכולות לכלול אי-ספיקת כליות חדה ואפילו מוות.

טיפול
-----

לרוב התגובה ההמוליטית המאוחרת אינה דורשת טיפול. אם מופיעים תסמינים, יש לתת עירוי נוזלים תוך-ורידי (הידרציה). במקרים בהם ההמוליזה קשה יותר, ייתכן ויהיה הצורך בעירויי דם נוספים (לאחר בדיקת סקר חוזרת).
בכל מקרה של חשד לתגובה המוליטית מאוחרת, יש לשלוח בדיקת דם למעבדה לביצוע מבחן קומבס, ואם זה חיובי, לנסות לבודד את הנוגדן.

לקריאה נוספת
------------

* John P. Greer, **Wintrobe's Clinical Hematology**, thirteenth ed. (Philadelphia: Wolters Kluwer, Lippincott Williams & Wilkins Health, 2014
* Longo, Dan L. **Harrison's principles of internal medicine**. New York: McGraw-Hill, 2012. Print.

**הבהרה:** המידע בוויקיפדיה נועד להעשרה בלבד ואינו מהווה ייעוץ רפואי.
**תפוחי אדמה אגוזי לוז** (בצרפתית: **Pommes noisette**; נקראים גם "תפוחי אדמה עגולים" או "כדורים מוקפצים") היא מנה זו מההמטבח הצרפתי, שמורכבת מתפוחי אדמה שעוצבו ככדורים קטנים והוקפצו בחמאה.

תיאור
-----

המנה מורכבת מכדורי תפוח האדמה בגודל אגוזי לוז שהוצאו מתוך תפוח אדמה גדול, בעזרת כפית עגולה (כפית תפוח אדמה פריזאית היא כף ייעודית. הכף עגולה וחלולה, והיא משמשת לחילוץ התוכן של פירות או ירקות תוך יצירת צורה של כדור קטן. הכלי נועד במקור להכנת תפוחי אדמה אגוזי לוז, אך משמש גם למנות אחרות, כגון מנות המבוססות על כדורי מלון). לאחר יצירת הכדורים הם מתובלים ומבושלים בחמאה, תוך הקפדה שהם יהיו זהובים ורכים.

היסטוריה
--------

הביטוי "תפוחי אדמה אגוזי לוז" מתייחס לכדורים שדומים לצורתם של אגוזי לוז. הביטוי מוכר מאז 1887, מתוך המתכון ל"מדף בשר עגל מעוטר בתפוחי אדמה אגוזי לוז" שפורסם ב-Progrès des cuisiniers (כתב העת של פדרציית הטבחים ועובדי המטבח של צרפת) מ-15 בנובמבר 1887.

תפוחי האדמה פריזאיים הם וריאציה של תפוחי אדמה אגוזי לוז. הם גדולים מעט יותר ומעוצבים בכפית תפוח אדמה פריזאית. כשהם מבושלים, מגלגלים אותם בזיגוג בשר מומס בהיר ומפזרים עליהם פטרוזיליה קצוצה.

ישנה גרסה של "תפוחי אדמה אגוזי לוז" שמיוצרת באופן תעשיית ונמכרת כמזון קפוא. מוצר זה מיוצר ממחית תפוחי אדמה שעוצבה לכדורים ומתוספים שונים שנועדו להבטיח שימור טוב.

ראו גם
------

* תפוחי אדמה דופין
* תפוחי אדמה דוכסית
* טוגנים
* תפוחי אדמה מנופחים

הערות שוליים
------------

1. ↑  Höfler, Manfred (1996). *Dictionnaire de l'art culinaire français* (בצרפתית). Paris: Édisud. p. 149. ISBN 2-85744-747-7..
2. ↑  "La noisette". *mccain.fr*..
**כימוליאזאורוס** (שם מדעי: ***Cimoliasaurus***) הוא סוג של זוחל ימי ממשפחת האלאסמוזאוריים שהתקיים בתור הקרטיקון. הוא ידוע ממאובנים שהתגלו בניו ג'רזי ונאספו בידי החוקר ג'וזף ליידי (אנ') שגם נתן ליצור את שמו. משמעות השם הוא: "kimolia" - גיר לבן ו-"saurus" - לטאה/זוחל. הוא קיבל את השם עקב מרבצים של אבנים דמויי אבן גיר, אשר כיסו את הים הפנימי המערבי, בו הוא חי (למעשה אבנים אלה היו אבני חול מהסוג Greensand). בסוג זה נכלל מין אחד - "Cimoliasaurus magnus". בעבר הוא השתייך למשפחה ייחודית שהתבטלה, "Cimoliasauridae".

הכימוליאזאורוס היה זוחל טורף באורך של מעל 5 מטרים ומשקל של קרוב ל-1 טון, אשר היה קרובו של האלאסמוזאורוס וכמותו הוא הותאם לציד דגים ויצורי ים נוספים באמצעות שיניים חרוטיות גדולות וצוואר ארוך ביותר. ייתכן שהיה אמפיבי בדומה לכלבי ים אך לא ברור אם יכול היה לתמוך את משקלו ביבשה.

החוקר הבריטי ריצ'רד ליידקר (אנ') הוסיף על המין המקורי עוד מינים שכיום שייכים לסוגים אחרים. נוספו בסוג 4 מינים שהועברו לאחר מכן:

* Cimoliasaurus laramiensis - כיום שייך לסוג Tatenectes
* Cimoliasaurus richardsoni - כיום שייך לסוג קריפטולידוס
* Cimoliasaurus valdensis - כיום שייך לסוג Hastanectes ממשפחת הפליוזאוריים
* Cimoliasaurus teplicensis - כיום הוא טקסון מוטל בספק

קישורים חיצוניים
----------------

ויקישיתוף מדיה וקבצים בנושא **כימוליאזאורוס** בוויקישיתוף
* כימוליאזאורוס, באתר GBIF (באנגלית)
שלט סימון לאורך השביל, המפנה לקו המידע לאתרי השביל. ברקע מושב אבן ספיר.
ערוץ הואדי שבו עין שריג. על השלוחה מימין לואדי היה הכפר אל-ג'ורה
**שביל הדסה** הוא נתיב הליכה מעגלי סביב בית החולים הדסה עין כרם. הוא מחבר בין שבילים קיימים (ובתוכם גם חלק משביל ירושלים ושביל ישראל), דרכים עתיקות (רומיות וביזנטיות), ושבילים שנפרצו במיוחד. אורך המסלול הוא כ-6 קילומטרים ומשך ההליכה בו כ-4 שעות.

מהלך השביל
----------

השביל מתחיל בסמוך לכניסה הראשית למתחם בית החולים, בכיכר שושנה בירן, עולה לנקודתו הגבוהה ביותר (בגובה 720 מטרים מעל פני הים), וממנה פונה דרומה לעבר שרידי הכפר הערבי אל-ג'ורה ומעיין הכפר עין שריג (עין אל-ג'ורה). מעין שריג השביל יורד במורד לעין חנדק, נקודתו המערבית ביותר והנמוכה ביותר (580 מטרים מעל פני הים), ובדרך חולף ליד מתקני חקלאות עתיקה ושומרות שנחשפו במקום, כולל מתחם "הכותל הקטן". 

מעין חנדק פונה השביל צפונה לאורך דרך רומית-ביזנטית עד לגובה של 640 מטרים, וממשיך מזרחה לכיוון עין כרם עד גבולו המערבי של מנזר גורני (ה"מוסקוביה", המנזר הרוסי) בעין כרם. השביל שב ומתחבר לכיכר שושנה בירן כשהוא חולף בתוך קמפוס קריית הדסה.

בשביל נקודות תצפית רבות לכיוון קריית הדסה, אזור מבשרת ציון, ועין כרם.

השביל מוחזק ומנוקה על ידי מתנדבי "הדסה הירוקה" אשר פרצו חלקים מהשביל. בשביל מותקנים עמודי הדרכה, המפנים את הצועדים למערכת מידע טלפונית. בכניסות לשביל מתקנים ובהם מפות מפורטות המחולקות ללא תשלום.
אחת לחודש מקיימים מתנדבי הדסה סיור מודרך ללא תשלום בשביל.

קישורים חיצוניים
----------------

ויקישיתוף מדיה וקבצים בנושא **שביל הדסה** בוויקישיתוף
* אתר האינטרנט הרשמי של בית חולים הדסה
* אתר למנויים בלבד משה גלעד, מתחשק לבכות כשרואים מה קורה בעין שריג, באתר הארץ, 17 ביולי 2021
**היפראלדוסטרוניזם** (באנגלית: **Hyperaldostronism**), הוא הפרשת יתר של ההורמון אלדוסטרון מבלוטת יותרת הכליה (בלוטת האדרנל). 
היפראלדוסטרוניזם מאופיין ביתר לחץ דם, תת-אשלגן בדם, השתנה מרובה ומגוון של תופעות קליניות נוספות. מקובל לחלק היפראלדוסטרוניזם לכזה הנובע כתוצאה מגידול או היפרפלזיה בבלוטת האדרנל עצמה ("היפראלדוסטרוניזם ראשוני") או לכזה הנובע כתוצאה מבעיה עקיפה המגרה את בלוטת האדרנל להפריש יותר אלדוסטרון (למשל- היצרות בעורק הכליה)- ("היפראלדוסטרוניזם שניוני").

היפראלדוסטרוניזם ראשוני
-----------------------

 ערך מורחב – **היפראלדוסטרוניזם ראשוני**  

היפראלדוסטרוניזם ראשוני הנוצר כתוצאה מהפרשת יתר של אלדוסטרון מבלוטת יותרת הכליה. הפרשה זו יכולה לנבוע כתוצאה מאדנומה (conn's disease), כתוצאה מהיפרפלזיה של הבלוטה, כתוצאה מקרצינומה, או כתוצאה מסיבות אחרות (מחלה משפחתית - GRA). 

היפראלדוסטרוניזם ראשוני הוא הסיבה השכיחה ביותר ליתר לחץ דם שניוני. אצל החולים ניתן למצוא רמות גבוהות של אלדוסטרון, רמות נמוכות של רנין (בגלל עליה בנפח הנוזלים בגוף- היפרוולמיה- אשר מדכאים את הפרשת הרנין), וכן עליה ביחס אלדוסטרון:רנין. בכמחצית מהחולים ניתן יהיה למצוא גם רמות נמוכות של אשלגן (היפוקלמיה).

הטיפול בחולים עם היפראלדוסטרוניזם ראשוני, במקרים של אדנומה, הוא ניתוח לכריתת בלוטת יותרת הכליה, ובמקרים בהם יש היפרפלזיה דו צידית (גדילה של בלוטת האדרנל משני הצדדים) ניתן אנטגוניסט לאלדוסטרון (ספירינולקטון).

היפראלדוסטרוניזם משני
---------------------

היפראלדוסטרוניזם משני יכול להיווצר כתוצאה מגידול המפריש רנין ביתר (מאחר שרמות האלדוסטרון בגוף מיוצרות בהתאם לרמות הרנין), או למשל כתוצאה מהיצרות עורק הכליה- Renal artery stenosis- אשר מביא לכך שכתוצאה מירידה באספקת הדם לכליה יש שפעול לייצור רנין באופן מוגבר. הקליניקה המסתמנת אצל החולה מאופיינת בעייפות, כאב ראש, לחץ דם גבוה, תת-אשלגן בדם, שיתוק חלקי או מלא, עוויתות שרירים ועייפות שרירים, השתנה מרובה וצימאון מרובה, היפרנתרמיה וכן בססת מטבולית. 
הטיפול הוא מתן ספירינולקטון- משתן המביא לאגירת אשלגן בגוף, ומתפקד כאנטגוניסט לאלדוסטרון.

קישורים חיצוניים
----------------

ויקישיתוף מדיה וקבצים בנושא **היפראלדוסטרוניזם** בוויקישיתוף
* היפראלדוסטרוניזם, באתר אנציקלופדיה בריטניקה (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007536185505171
* BnF: cb125127765 (data)
* LCCN: sh85063665

 |

**הבהרה:** המידע בוויקיפדיה נועד להעשרה בלבד ואינו מהווה ייעוץ רפואי.
**אמנזיית גל-מאן**, היא התופעה שבה מומחים בתחום מסוים שמים לב לשגיאות מהותיות בדיווחי תקשורת הנוגעים לתחום ההתמחות שלהם, אך בשל "אמנזיה" ממשיכים לייחס דרגת אמינות גבוהה לדיווחים בתקשורת אודות תחומים שמחוץ לתחום ההתמחות שלהם. 

השם לתופעה ניתן על ידי הסופר מייקל קרייטון בהרצאה שנתן בשנת 2002. לדבריו, קרייטון שוחח על התופעה עם הפיזיקאי הנודע מארי גל-מאן ובחר לקרוא לה על שמו כדי להקנות לה נופך יותר סמכותי: 

> "בתמצית, אמנזיית גל-מאן היא כדלהלן. אתה פותח את העיתון בכתבה על נושא שאתה מכיר היטב. במקרה של מארי, פיזיקה. במקרה שלי, עסקי השעשועים. אתה קורא את הכתבה ומגלה שלעיתונאי אין שום הבנה בעובדות או בנושאים. לעיתים קרובות, הכתבה כל כך שגויה עד כדי הצגה הפוכה של הסיפור בה התוצאה גורמת לסיבה. אני קורא לסיפורים מעין אלו "רחובות רטובים גורמים לגשם". העיתונים מלאים בהם. בכל מקרה, אתה קורא את השגיאות הרבות בסיפור בייאוש או בשעשוע, הופך את הדף לחדשות פנים או חוץ וקורא את שאר העיתון כאילו שהוא אמין יותר לגבי פלסטין מאשר השטויות שקראת קודם. אתה הופך את הדף ושוכח את מה שידעת.
> 
> זוהי אמנזיית גל-מאן. אציין שהיא אינה קיימת בתחומים אחרים של החיים. בחיים הרגילים, כשמישהו מגזים או משקר לך בעקביות, מיד תעבור לקחת בערבון מוגבל כל דבר נוסף שיגידו. בבית המשפט, קיימת הדוקטרינה *Falsus in uno, falsus in omnibus* שפירושה "שקר בחלק אחד שווה שקר בהכל". אבל כשזה מגיע לתקשורת, אנו מאמינים, בניגוד לראיות, שכדאי לנו לקרוא חלקים אחרים של העיתון. כשבפועל, זה כמעט בוודאות לא נכון. ההסבר היחיד להתנהגות מסוג זה הוא אמנזיה."  
> 
> 

תופעה דומה לאמנזיית גל-מאן מגולמת ב-"חוק אמינות התקשורת" שתוארה על ידי העיתונאי האמריקני ארווין קנול: "כל מה שאתה קורא בעיתון הוא אמת לאמיתה למעט הסיפור הנדיר לגביו יש לך ידע מכלי ראשון".

קישורים חיצוניים
----------------

* על אמנזיית גל-מאן וחרב הפיפיות שבספקנות, בלוג אקלטיקה אהובתי, 12 באפריל 2016

הערות שוליים
------------

1. ↑  MichaelCrichton.com | Why Speculate?, web.archive.org, ‏2007-07-14
2. ↑  Required Reading Smith on Lawyers - The New York Times, web.archive.org, ‏2023-04-25
**שלגיה ושגעון האמת** (בשוודית: **Snövit och sanningens vansinne**) הייתה מיצג אומנותי שיצרו זוג האמנים דרור פיילר וגונילה סקולד-פיילר, אשר הוצג במוזיאון ההיסטוריה השוודית בסטוקהולם, שוודיה.

היצירה
------

המיצב הכיל בריכה ארוכה של מים צבועים בצבע אדום כדם; במים צפה סירה קטנה, אשר עליה כתוב "Snövit" ("שלגיה"), ובתוך הסירה נמצא דיוקן של הנאדי ג'רדאת, מחבלת מתאבדת שרצחה 21 ישראלים בפיגוע במסעדת מקסים. המיצב לווה בקנטטה של יוהאן סבסטיאן באך "Mein Herze schwimmt im Blut" ("לבי שוחה בדם"), שהתנגנה ברקע.

הלברית של הקנטטה עוסקת בתהליך חזרה בתשובה וחרטה על החטאים, כאשר בתחילה נדמה החוטא בעיני עצמו כחסר תקווה, אך לבסוף מתנחם בחסד האל.

פיילר הסביר שהסירה הלבנה מסמלת אמת; ואם אדם מאמין שהשקפותיו הן התגלמותה המוחלטת של האמת, התוצאה הסופית יכולה בהחלט להיות שלולית הדם המתוארת במיצב. סקולד-פיילר הסבירה כי השם שלגיה נבחר מפני שבדיוקן הנאדי ג'רדאת דמתה לשלגייה עם שערה השחור, עורה החיוור ושפתיה האדומות.

היסטוריה
--------

בינואר 2004 היצירה הוצגה על ידי הזוג פיילר וסקולד-פיילר במוזיאון ההיסטוריה השוודית שבסטוקהולם. ב-16 בינואר, צבי מזאל, שגריר ישראל בשוודיה שהוזמן לטקס הצגת המיצב, ניתק את תאורת המיצב והפיל את אחד הפנסים לתוך הבריכה. עקב כך נגרם קצר חשמלי, ומזאל התבקש לעזוב את המקום, סירב, ולווה החוצה על ידי מאבטחים, כשכל האירוע מתועד במצלמות. מאוחר יותר הוא הוזמן לבירור במשרד החוץ השוודי.

לתקשורת השוודית מסר מזאל כי הדבר נעשה בלהט הרגע, אך לתקשורת הישראלית סיפר כי תכנן זאת מראש.

מזאל טען שהיצירה מאדירה את דמותה של הרוצחת. לדברי האמנים, המיצב נעשה על מנת להפנות את תשומת לב האנשים לכך ש"אנשים חלשים מסוגלים לעשות דברים נוראיים".

המיצב היה חלק מהתערוכה "עושים הבדלים" שהוצגה במוזיאון. ב-18 בינואר 2004, תומאס נורדנסטאד, האחראי לתערוכה, הותקף על ידי אדם לא מזוהה שניסה לדחוף אותו במורד גרם מדרגות. נורדנסטד אף קיבל יותר מ-400 הודעות דואר אלקטרוני המכילות איומים שונים. גם כריסטיאן ברג, ראש המוזיאון, וגם האמנים, קיבלו איומים רבים. ביום ראשון שלאחר מכן, שומר המוזיאון נאלץ לסלק קבוצת אנשים שהשליכו חפצים שונים למים.

לאחר המתקפה על נורדנסטאד גדל מספר המבקרים במוזיאון לכ-1,400 ביום, ככמות כל המבקרים בשבוע שקדם לכך יחד. במקביל, מחאה שארגן מרכז שמעון ויזנטל גרמה לכך שלמעלה מ-13,000 מיילים נשלחו ללשכתו של ראש ממשלת שוודיה, יירן פרסון.

כפי שתוכנן מראש, המיצב הוסר מהתערוכה ב-8 בפברואר 2004. בשנת 2011 יצרו הזוג פיילר יצירה בשם "Once upon a time in the middle of winter", שהתבססה על מאורעות היצירה משנת 2004.

הערות שוליים
------------

1. ↑  Who is Snow White?, www.avantart.com
2. ↑  DN - Nyheter - Den fullständiga texten till "Snövit och sanningens vansinne", web.archive.org, ‏2004-04-28
3. ↑  דיאנה בחור-ניר, שבדיה: השגריר חיבל במיצג המחבלת, וזומן לבירור, באתר ynet, 17 בינואר 2004
4. ↑  Haaretz - Article, web.archive.org, ‏2004-02-01
5. ↑  KDU - Kristdemokratiska Ungdomsf, web.archive.org, ‏2004-07-06
6. ↑  Site de l'UPJF - Interview with Zvi Mazel and Dror Feiler, web.archive.org, ‏2004-02-14
7. ↑  "Sharon backs envoy's art attack", דיווח באתר CNN.com‏, 19 בינואר 2004
8. ↑  "Feilers "Snövit" seglar igen". *Dagens Nyheter* (בשוודית). 2011-02-07. ISSN 1101-2447. נבדק ב-2022-10-24.
פירוש נוסף ערך זה עוסק באיש צבא ישראלי. אם התכוונתם לפירושים אחרים, ראו יהושע השל.

**יהושע אייזיק (אשל)** (13 במאי 1900 – 30 בינואר 1966) היה איש ההגנה, ומפקד שירות האוויר של ההגנה, שהפך לאחר מכן, עוד בתקופתו, לחיל האוויר של צה"ל.

חייו
----

אשל נולד בפולין, עלה לארץ בשנת 1913, ולמד בגימנסיה העברית "הרצליה". בתקופת מלחמת העולם הראשונה גורש על ידי הטורקים מארץ ישראל, ולקראת סוף המלחמה התנדב לגדודים העבריים. אחרי המלחמה המשיך אשל לעסוק בענייני ביטחון. הוא הצטרף לדגניה ב' וארגן את הגנת עמק הירדן. ב-1937 פיקד על כוח הנוטרים שהקימו את גדר הצפון. במרץ 1945 קיבל עליו אשל את המשימה לאחד ולרכז את נושאי התעופה. הוא הקים גוף אזרחי בשם "המועצה הכללית לתעופה" שהיה מסווה לפעילות צבאית.

### בשירות האוויר

ב-10 בנובמבר 1947 הוקם "שירות האוויר" של ההגנה, ואשל היה למפקדו. בתפקיד זה שימש עד אפריל 1948. בין היתר היה אשל הוגה רעיון הקמת בית ספר לצניחה, וב-31 במרץ 1948 הוסב מגדל מים בפרדס חנה למתקן ללימודי צניחה. הדבר נותר בגדר תוכנית, ולא יצא אל הפועל.

במהלך אפריל 1948, בשלהי תקופתו של אשל, החל השם "חיל האוויר" להחליף בהדרגה את השם "שירות האוויר", מבלי שיצאה הודעה רשמית על כך. אשל החל לחתום על מכתביו כ"ראש החיל". ניתן לאמר שאשל היה מפקדו הראשון של החיל לכל דבר ועניין, למעט התואר. כך חשבו בכירי חיל האוויר ואף הרמטכ"ל הראשון, רב-אלוף יעקב דורי, ובתעודת הוקרה שהעניקו לאשל אחרי סיום תפקידו, על אף שבספירה "הרשמית" מוגדר ישראל עמיר כראשון מפקדי החיל. 

בהמשך מלחמת העצמאות היה אשל ל"קצין התיישבות" באגף המבצעים במטכ"ל.

### בשנות המדינה

אחרי שחרורו מצה"ל חזר אשל לעבודתו האזרחית כמנהל פרדסים בחברת יכין חק"ל. הוא הנהיג שיטה חדשה לנטיעת שתילים, שהגדילה את אחוזי הקליטה שלהם ותרמה לחיסכון במים ובימי עבודה. בשנותיו האחרונות היה יושב ראש ארגון חברי ההגנה.

אשל נפטר בינואר 1966 בזמן שהספיד את חברו רפאל לב באזכרה שנערכה ביום השלושים למותו. אחרי מותו הוענק לו פרס העבודה.

משפחתו
------

אשל נישא לשלומית גולומב (1979-1904), אחותו של אליהו גולומב. בנם, רב החובל נמרוד אשל, התפרסם כמנהיג שביתת הימאים (1951). לאשל היו שני ילדים נוספים, נגה ואילן.

לקריאה נוספת
------------

* עדו אמבר, אלי איל, אבי כהן, **שורשי חיל האוויר - התפתחות התעופה הביטחונית בארץ ישראל עד הקמת המדינה**, משרד הביטחון – ההוצאה לאור, 1997.
* אבי כהן, **חיל האוויר במלחמה לעצמאות**, כרך א', 2004.
* זאב שיף, צה"ל בחילו - חיל האוויר. אנציקלופדיה לצבא וביטחון, עמ' 15.

קישורים חיצוניים
----------------

ויקישיתוף מדיה וקבצים בנושא **יהושע אשל** בוויקישיתוף
* יהושע אשל (איזיק), דבר, 31 בינואר 1966
* מרדכי צבי, האיש שהחייה את הפרדסים מקבל "פרס עבודה" אחרי מותו, מעריב, 14 באפריל 1966
* יהושע אשל ז"ל - אין מצב נואש, יש רק אנשים המיואשים מהמצב, דבר, 14 באפריל 1966

הערות שוליים
------------

1. ↑  ב **חיל האוויר במלחמה לעצמאות**, 2004) תפקידו מופיע כ"מפקד ראשון לחיל האוויר".
2. ↑  יהושע אשל נפטר, דבר, 31 בינואר 1966

|  |  |
| --- | --- |
| בקרת זהויות עריכת הנתון בוויקינתונים | 
* ICIA: 270570
* NLI: 987007304149005171
* LCCN: no2008021794
* VIAF: 21942847
* WorldCat: lccn-no2008021794

 |
תצלום אווירי של פרוור לוויטאון שהוקם בפנסילבניה בשנת 1959
**לוויטאון** (באנגלית: **Levittown**) הוא כינוי למספר מתחמי מגורים פרוורים שנבנו בארצות הברית לאחר מלחמת העולם השנייה. מתחמים אלו מתאפיינים בצפיפות מגורים נמוכה, בנייה אחידה וזולה ותכנון מוטה מכוניות.

לוויטאון בלונג איילנד שנוסד בשנת 1947, נחשב לפרוור הראשון בארצות הברית שנבנה בקנה מידה רחב. בהתאם לכך, הוא מכונה אבי הפרוורים המודרניים בארצות הברית.

היסטוריה
--------

בשנות העשרים של המאה ה-20, ארצות הברית החלה לתכנן מחדש את עריה בהתאם לצמיחה הגוברת בשימוש במכוניות. צמיחה זו, אשר הובילה לסלילת רשת של כבישים מהירים, השפיעה בעיקר על אזורים מטרופוליניים שנכללו במערכת הכבישים המהירים. באזורים אלו, החל תהליך פרוור המוני, שנעצר בימי השפל הכלכלי ולאחר מכן בעקבות מלחמת העולם השנייה.

ויליאם לוויט, יהודי-אמריקאי, שירת כסגן בחיל ההנדסה במלחמת העולם השנייה. עם שחרורו, לוויט חולל יחד עם משפחתו מהפכה בשוק הדיור, בדומה למהפכה שנעשתה על ידי הנרי פורד בשוק הרכב. לוויט ובניו פיתחו שיטת בנייה פשוטה וזולה, שכללה עשרים ושבעה שלבים בלבד. בשיטה זו, נדרש אדם אחד לבצע משימה ובכך היה ניתן לבנות בית מגורים שלם ביום בודד. בזכות עלויות בנייה חסכוניות, שיטה זו אומצה במהרה ופרוורים בסגנון לוויטאון כונו "פרוורים בייצור המוני". במרץ 1947, כאשר משפחת לוויט החלה לשווק את בתי המגורים, 1400 מהם כבר נרכשו בשלוש השעות הראשונות. תכנית האב המקורית הושלמה לאחר בנייתן של 17 אלף בתי מגורים בתוך שנים בודדות.

חוקרים רבים מתארים כי הסיבה להצלחה המסחררת של מתחמי לוויטאון נעוצה בחלום האמריקאי: בית צמוד קרקע, מכונית גדולה, שני ילדים, חיית מחמד, משרה נוחה, פנאי וספורט. משפחת לוויט שכנעה קונים רבים, לרבות חיילים משוחררים, כי המגורים במתחם הינם אידיאליים.

מתחמי לוויטאון בארצות הברית
---------------------------

* לוויטאון, ניו יורק (נבנה בשנים 1947-1951)
* לוויטאון, פנסילבניה (נבנה בשנים 1952-1958)
* ווילינגבורו, ניו ג'רזי (נבנה ב-1958)
* לוויטאון, פוארטו ריקו (נבנה ב-1963)
* בואי, מרילנד (נבנה ב-1964)

מחלוקות וגזענות
---------------

החברה בבעלות משפחת לוויט נהגה להטמיע סעיפים גזעניים בהסכמי הדיור במתחמיה. סעיף 25 של הסכם הדיור למשל, אסר על הימצאות בתים בשימוש למגורים עבור גזעים שאינם הגזע הלבן. סעיף זה נפסל בתוך שנה, על ידי בית המשפט העליון, בטענה שהנחיות המפלות גזעים מפרות את התיקון ה-14 לחוקה האמריקאית.

באוגוסט 1957, עברה משפחת מאיירס למתחם לוויטאון. בתוך שעות בודדות מהגעתה של המשפחה, מאות אנשים התקבצו על מנת למחות על בואה, על בסיס היותם בעלי צבע עור כהה בלבד. מחאה זו לצד רבות, גררה למשבר שכונה "משבר לוויטאון" ברחבי העולם.

כיום, מתחם לוויטאון בפנסילבניה מונה 90% בני אדם לבנים.

ראו גם
------

* פרוור (תהליך)

הערות שוליים
------------

1. 1 2  מאט ליבוביץ', הוא הקים את הפרברים בארצות הברית, ואז מנע משחורים לגור בהם, באתר זמן ישראל, 19 בפברואר 2021
2. ↑  Levittown, US History Scene, ‏2015-11-08 (באנגלית אמריקאית)
3. ↑  Noah Sheidlower, The Controversial History of Levittown, America's First Suburb, Untapped New York, ‏2020-07-31 (באנגלית אמריקאית)
**בית-הספר האקדמי לסיעוד** על שם פט מתיוס, שליד המרכז הרפואי הלל יפה בחדרה, הוא בית ספר על תיכוני למקצועות הסיעוד. המוסד נוסד ב-1967, והקורס הראשון בו נפתח בנובמבר אותה שנה. מאז ועד היום הכשיר בית-הספר מאות[דרושה הבהרה] אחים ואחיות מוסמכים, המתפקדים במרכזי הבריאות השונים ברחבי הארץ, בהם עולים חדשים רבים. כיום לומדים בבית הספר כ-1,400 סטודנטים. 

בשנת 2011 הוענק לבית הספר ציון לשבח במסלול החינוך במסגרת הפרס הלאומי לאיכות ומצוינות המגזר הציבורי ע"ש יצחק רבין. הוועדה קבעה כי "הישגי בית הספר ותרומתו החשובה בתחום החינוך יצרו את הבסיס להחלטה. פעולות הצוות לשיפור תהליכי עבודה מוסיפים בסיס חשוב של נורמות ושיטת עבודה אשר יוצרים מחויבות לאיכות ומצוינות ושפור מתמיד של רמת השירות הן כלפי פנים בית החולים במערכת קשרי העבודה בין המחלקות והן כלפי חוץ במתן שירות רפואי טוב יותר לאזרחי המדינה".

תוכניות הלימודים
----------------

בבית-הספר קיימות מספר תוכניות לימוד: תוכנית בוגר בסיעוד של אוניברסיטת תל אביב, תוכנית הסבת אקדמאים, תוכנית 7 יחידות ומרכז העשרה לאחים ואחיות מוסמכים. 

בשנת 2000 סונף בית-הספר לחוג לסיעוד בבית הספר למקצועות הבריאות באוניברסיטת תל אביב. סטודנטים המסיימים את תוכנית הלימודים האקדמית בהצלחה מקבלים תואר בוגר אוניברסיטת ת"א B.A בסיעוד, וזכאים לקבלת תעודת אח מוסמך לאחר הצלחה במבחן רישוי ממשלתי. בשנת 2009 הוענק לבית-הספר תו תקן ISO 9001/2008 מטעם מכון התקנים הישראלי בתחום הכשרת סטודנטים למקצוע אח/ות מוסמך/ת ולקידום מקצוע הסיעוד.

הנהלת בית-הספר
--------------

עד היום נוהל בית-הספר על ידי ארבע מנהלות:

* 1967 עד 1975, גב' תמר אלשטיין
* 2005 עד 1976, גב' נירה אשל
* 2005 עד ספטמבר 2010, גב' גאולה בונשטיין
* אוקטובר 2010 עד היום, ד"ר מירב בן נתן

קישורים חיצוניים
----------------

* 

* אתר האינטרנט הרשמי של בית הספר האקדמי לסיעוד, הלל יפה
כריכת הספר בו מופיעה הפואמה
**דזידרטה** (מלטינית, דברים שמשתוקקים או נכספים אליהם) הוא פואמה בפרוזה אודות השגת האושר בחיים. זכויות היוצרים עליה נרשמו ב-1927 על ידי מקס ארמן.

השיר זכה לתפוצה רחבה בשנות השישים ללא ייחוס לארמן, כשנטען שנמצא בכנסיית סיינט פול בבולטימור שבמרילנד, ונכתב ב-1692 (שנת ייסודה). טענה זו התגלתה כאגדה עירונית כיוון שארמן שמר כמה מגרסאותיו לשיר. גרסה בקולו של לס קריין הגיעה למקום השמיני לפי דירוג המגזין "בילבורד" בסוף שנת 1971.

מקטעים
------

Go placidly amid the noise and the haste:,   

and remember what peace there may be in silence:.   

...  

You are a child of the universe:,  

no less than the trees and the stars:;  

you have a right to be here:.   

And whether or not it is clear to you:,  

no doubt the universe is unfolding as it should:.  

…  

With all its sham, drudgery, and broken dreams:,   

it is still a beautiful world:.  
 
Be cheerful. Strive to be happy:  

צעד בשקט בתוך הרעש והחיפזון
וזכור את השלווה המצויה בדממה
...

אתה הוא בן היקום,
אינך שונה מהעצים או הכוכבים,
זכותך להיות פה,
ובין אם מובן לך בין אם לאו,
אין ספק כי היקום מתקדם לייעודו.
…

עם כל הזיוף, עבודת הפרך והחלומות השבורים שבו
העולם עודו יפה.
שמח. שאף להיות מאושר.

זכויות יוצרים
-------------

ב-1927 רשם ארמן את זכויותיו בשיר (סימון מספר 962402). עם מותו, עברו זכויות אלו לאלמנתו, ברטה, וב-1962 ירשן אחיינה. ב-1971 נמכרו הזכויות להוצאה לאור קרשנדו, בבעלות רוברט בל. עם זאת, ארמן לא הוסיף את סימן זכויות היוצרים לכמה עותקים שהופצו באופן חופשי. נושא זכויות היוצרים נדון בבית המשפט במקרה Bell v. Combined Registry Co בו קבע בית המשפט כי מאחר שארמן שחרר לרשות הציבור את היצירה, הרי שוויתר למעשה על זכויות היוצרים. משרד זכויות היוצרים האמריקני ציין את החלטת בית המשפט בדוחות השנתיים של 1976 ו-1977 באומרו: "ההפקעה קרתה עקב פרסום רשמי של עותקים ללא הסימון ההולם".

לשיר גרסאות שונות המסתיימות הן ב-"be careful" והן ב-"be cheerful" בהיעדר מקור מוחלט, נראה שההחלטה בדבר הסיום הנכון נותרת בידי הקורא.

הקלטות נוספות
-------------

היצירה הוקלטה גם כמחשבות ספוק באלבום "שני צדדיו של לנרד נימוי" ב-1968 על ידי לנרד נימוי (כדמות ספוק) בליוויו המוזיקלי של צ'ארלס ר. גרין. במסע בין כוכבים 6: הארץ הלא נודעת, בתחילת הסרט, כשספוק משוחח עם הולרים על השתנות הסביבה הפוליטית הוא מנסח מחדש את השורה אודות היקום: "היקום יתגלה כפי שנועד". 
קיימות הקלטות במספר שפות נוספות, רובן משתמשות באותה מוזיקת רקע ואף בפזמון האנגלי. 

לשיר חוברו מספר פרודיות, בהן: דטריוראטה של הנשיונל למפון, וגרסה קלינגונית -דיסאינטגרטה.

בישראל
------

בישראל מוכרת היצירה בעיקר בזכות השמעתה התדירה של גרסתה האנגלית בקול השלום בקולו של אייבי נתן. דגימה משידור כזה מופיעה בשירו של ברי סחרוף, 77'.

ספר השירים בו היא מופיעה תורגם לעברית בשם "כיסופים: מילים לחיים", בהוצאת כנרת.

ראו גם
------

* Wear Sunscreen

קישורים חיצוניים
----------------

* מידע על היצירה "Desiderata" באתר מיוזיק בריינז
* מילות השיר "Desiderata" באתר Genius

הערות שוליים
------------

1. ↑  דיסאינטגרטה

|  |  |
| --- | --- |
| בקרת זהויות עריכת הנתון בוויקינתונים | 
* MusicBrainz work: 12834d61-7d94-3adf-a871-c44d227e7c23

 |
**זיגפריד וגנר** (בגרמנית: **Siegfried Wagner**; 6 ביוני 1869 – 4 באוגוסט 1930) היה מלחין ומנצח גרמני, בנו של ריכרד וגנר וקוזימה, ונכדו של פרנץ ליסט. בין השנים 1908–1930, וגנר ניהל את פסטיבל ביירוית.

ביוגרפיה
--------

עד שנת 1882, וגנר נהג לכתוב מספר אופרות שלא ראו אור מעולם. בשנת 1889, לאחר שסיים את לימודיו התיכוניים, החל ללמוד מוזיקה אצל תלמידו של אביו, אנגלברט הומפרדינק. כיוון שלא אהב לעסוק במוזיקה, החל ללמוד אדריכלות בברלין ובקרלסרוהה. ב-1892, הוא וחברו, קלמנט האריס, טיילו ביבשת אסיה. במהלך הטיול, החליט וגנר לנטוש את האדריכלות, ולהתחיל ללמוד מוזיקה מחדש. בעודו על סיפון ספינתו בחזרה לגרמניה, כתב את הפואמה סימפונית הראשונה שלו, *Sehnsucht*, בהשראת שירו של פרידריך שילר. כשעבד בביירוית, רוב עבודותיו לא נכנסו לרפרטואר הפסטיבל. את הופעתו הראשונה ביירוית, עשה כעוזר המנצח ב-1894. בשנת 1896, נכנס וגנר למצבת המנצחים הרשמית של הפסטיבל, וחלק את האחריות על ניהול "טבעת הניבלונג" עם פליקס מוטל והנס ריכטר. בשנת 1908, אימו, קוזימה, פרשה מניהול הפסטיבל, ווגנר החל לנהל אותו. ב-22 בספטמבר 1915, וגנר נישא לוינפריד. במרוץ השנים, לשניים נולדו ארבעה ילדים, וילנד (1917–1966), פרידלינד (1918–1991), וולפגנג (1919–2010) וורנה (1920–2019)

וגנר נפטר ב-1930, בגיל 61, כארבעה חודשים אחרי אימו. מכיוון ששני בניו הבכורים היו נערים, ניהול הפסטיבל עבר לאלמנתו.

חיים אישיים
-----------

וגנר היה ביסקסואל מוצהר.

קישורים חיצוניים
----------------

ויקישיתוף מדיה וקבצים בנושא **זיגפריד וגנר** בוויקישיתוף

* זיגפריד וגנר, באתר MusicBrainz (באנגלית)
* זיגפריד וגנר, באתר Discogs (באנגלית)
* זיגפריד וגנר, באתר "Find a Grave" (באנגלית)

הערות שוליים
------------

1. ↑  Jonathan Carr, *The Wagner Clan*, Faber and Faber, 2007, pp. 111–130.
2. ↑  Peter P. Pachl, booklet notes to cpo 999 366-2.
3. ↑  אתר למנויים בלבד  Wagner's most fascinating work was his family, The Telegraph, 4 October 2007

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007278442005171
* BNE: XX1477450
* BnF: cb120778730 (data)
* GND: 118628429
* ICCU: TO0V181421
* ISNI: 0000 0001 1040 5851
* LCCN: n82078407
* MusicBrainz: e14012c0-56bf-4746-8b94-1df391fac113
* NKC: xx0069491
* NLP: a0000002581689
* NTA: 075064391
* SELIBR: 263067
* SNAC: w6gh9q5p
* SUDOC: 033543933
* Trove: 1530005
* VIAF: 14794453
* WorldCat: lccn-n82078407

 |
|  |
| --- |
| "צהוב עולה" |
| הוווו, צהוב עולה, עולה עולה, עולה עולה
הוווו, צהוב עולה, עולה עולה, צהוב עולה |

"**צהוב עולה זה מכבי**" הוא שיר אליפות של מועדון הכדורגל מכבי תל אביב. השיר נכתב על ידי דידי הררי והולחן על ידי זאב נחמה לרגל זכייתה של מכבי תל אביב באליפות המדינה בעונת 2012/2013, ומבוצע על ידי להקת אתניX ואיזי בעיבוד מוזיקלי של יורם פויזנר, עם שחקני הקבוצה ששרים את פזמון השיר. זהו שיר האליפות השני שדידי הררי כותב וזאב נחמה מלחין, אחרי "צהוב עולה זה מכבי" מ-1996.

תוכן השיר
---------

השיר מורכב משלושה בתים מחורזים וקטע ראפ לפני הבית האחרון. שני הבתים הראשונים מחולקים לשני חלקים, שהחלק הראשון מדבר על שחקני הקבוצה והחלק השני על האוהדים אשר שרים לשחקנים. הבית השלישי מחולק לשני חלקים, שהחלק הראשון הוא פניה מהאוהדים אל השחקנים והחלק השני קורא לשאר האוהדים להצטרף לשירה.

קטע הראפ, שמבוצע על ידי איזי, מספר על הציפייה שהייתה לאוהדי הקבוצה לאחר 10 שנים ללא אליפות, כציון לכך שהאליפות הקודמת הייתה בעונת 2002/2003. פזמון השיר הוא קריאה קצבית של "צהוב עולה" במבנים שונים.

קישורים חיצוניים
----------------

* סרטון השיר "צהוב עולה" באתר יוטיוב
* מילות השיר "צהוב עולה" באתר שירונט

הערות שוליים
------------

1. ↑  אסף נבו, ‏אתניקס ומכבי תל אביב בשיר האליפות הרשמי, באתר ‏מאקו‏, 1 במאי 2013
פירוש נוסף ערך זה עוסק בעיתונאית. אם התכוונתם לשחקנית, ראו נטלי מוראלס (שחקנית).

נטלי מוראלס, 2007
**נטלי מוראלס-רודס** (באנגלית: **Natalie Morales-Rhodes**; נולדה ב-6 ביוני 1972) היא עיתונאית ומנחת טלוויזיה אמריקאית.

ביוגרפיה
--------

מוראלס נולדה בטאיפיי שבטאיוואן לאם ברזילאית ולאב פוארטו ריקני. היא בוגרת תואר בעיתונאות ולימודי אמריקה הלטינית מאוניברסיטת ראטגרס.

קריירה
------

מוראלס החלה לעבוד ככתבת של תחנת חדשות בקונטיקט ושם סיקרה בין היתר את הבחירות לנשיאות ארצות הברית לשנת 2000.

היא הגישה את הסרט התיעודי "Save Our Sound" שהיה מועמד לפרס אמי, בין השנים 2002–2006 שימשה חלק מצוות ערוץ MSNBC ושם סיקרה בין היתר את אולימפיאדת אתונה.

ב-2006 החלה להנחות את תוכנית הבוקר הידועה "Today".

ב-2010 הנחתה את תחרות מיס ארצות הברית וב-2010 ו-2011 הנחתה את תחרות מיס תבל.

קישורים חיצוניים
----------------

| מיזמי קרן ויקימדיה |
| --- |
| ויקיציטוט ציטוטים בוויקיציטוט: **נטלי מוראלס** |
| ויקישיתוף תמונות ומדיה בוויקישיתוף: **נטלי מוראלס (עיתונאית)** |

* נטלי מוראלס, ברשת החברתית פייסבוק
* נטלי מוראלס, ברשת החברתית אקס (טוויטר)
* נטלי מוראלס, ברשת החברתית אינסטגרם
* נטלי מוראלס, במסד הנתונים הקולנועיים IMDb (באנגלית)
* נטלי מוראלס, באתר AllMovie (באנגלית)
* נטלי מוראלס, באתר Rotten Tomatoes (באנגלית)
* נטלי מוראלס, במסד הנתונים הקולנועיים KinoPoisk (ברוסית)

|  |  |
| --- | --- |
| בקרת זהויות עריכת הנתון בוויקינתונים | 
* VIAF: 2289155708715022580005
* WorldCat: lccn-no2019059500

 |
**ג'ימי סלייד** (באנגלית:  **Jimmy Slyde**‏; 2 באוקטובר 1927, אטלנטה, ג'ורג'יה, ארצות הברית - 16 במאי 2008, האנסון, מסצ'וסטס, ארצות הברית), נולד תחת השם ג'יימס טיטוס גודבולט, היה רקדן סטפס אשר נחשב לפורץ דרך בתחומו ונודע בכינויו "מלך הסליידס". נודע בזכות סגנונו החדשני ששילב ריקוד סטפס עם ג'אז.

ביוגרפיה
--------

סלייד נולד באטלנטה, ג'ורג'יה בשם ג'יימס טיטוס גודבולט (באנגלית: James Titus Godbolt). משפחתו עברה לבוסטון ובה גדל. הוא הושפע מביל רובינסון והחל ללמוד סטפס בקונסרבטוריון למוזיקה של ניו אינגלנד עם סטנלי בראון בגיל 12. בתחילה, הופיע סלייד עם שותף לריקודים תחת השם "האחים סלייד". בשלהי שנות ה-40 של המאה ה-20 יצא בלווי להקה לסיבוב הופעות חיות במועדונים לצד אמני ג'אז נודעים כגון דיוק אלינגטון וקאונט בייסי. הוא נחשב לפורץ דרך בתחום הסטפס בשל סגנונו החדשני ושילוב מוזיקת ג'אז בריקוד. במהלך שנות ה-60, עקב צניחה בביקוש בשוק העבודה לרקדני סטפס, וסלייד עבר להתגורר בפריז והופיע ברחבי אירופה במשך 6 שנים.

במהלך שנות ה-80 חלה עליה בפופולריות של סלייד ברחבי ארצות הברית. הוא הופיע במספר סרטים ובכללם "מועדון הכותנה", "טאפ" וכן בתוכניות טלוויזיה שונות. ב-1989 היה סלייד מועמד לפרס טוני לרגל השתתפותו במחזמר שחור וכחול שהוצג בברודוויי.
במרוצת השנים קיבל סלייד הכרה ופרסים נוספים וביניהם תואר דוקטור לשם כבוד מטעם אוניברסיטת אוקלהומה.

ג'ימי סלייד, המשיך להופיע וללמד בארצות הברית בשנותיו המאוחרות כאשר הדגיש את חשיבות ההתמחות בצעדים הבסיסיים תוך שימוש רב בהחלקות ("סליידס"). הוא הלך לעולמו ב-2008 כשהוא בן 80.

קישורים חיצוניים
----------------

ויקישיתוף מדיה וקבצים בנושא **ג'ימי סלייד** בוויקישיתוף

* ג'ימי סלייד, במסד הנתונים הקולנועיים IMDb (באנגלית)
* ג'ימי סלייד, באתר AllMovie (באנגלית)
* ג'ימי סלייד, במסד הנתונים הקולנועיים KinoPoisk (ברוסית)
* ג'ימי סלייד, באתר MusicBrainz (באנגלית)
* ג'ימי סלייד, באתר "Find a Grave" (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007408574105171
* BIBSYS: 5016182
* BnF: cb14228103q (data)
* GND: 1048568067
* ISNI: 0000 0000 2550 6412
* LCCN: n85386960
* MusicBrainz: df508260-4561-48fd-82af-94d934ab4a47
* VIAF: 65472646
* WorldCat: viaf-65472646

 |
**אשכול בית הכרם** (בערבית: عنقود الشاغور, תעתיק מדויק: ענקוד אל־שאע׳ור) הוא איגוד ערים המאגד 7 רשויות רשויות: ראמה, נחף, כרמיאל, בענה, דיר אל-אסד, מג'ד אל-כרום, ומשגב. אשכול בית הכרם הוקם מתוך הבנה כי פיתוח ברמה המקומית מוגבל בתחומים רבים וכי שורה ארוכה של יוזמות יכולה לשאת פרי משמעותי כאשר הן מטופלות דרך תכנון ויישום אזורי.

האשכול מונה כ-150 אלף תושבים ומתפרש על פני שטח של כ- 230,480 דונם. הוא מתאפיין בהטרוגניות רבה ובו ישובים יהודים וישובים ערבים ובו מגוון של סוגי התיישבות: ישוב עירוני - כ-40% מתושבי האשכול מתגוררים ברשות עירונית, מועצה אזורית ובה יישובים כפריים ויישובים קהילתיים (לרבות קיבוצים) ומועצות מקומיות קטנות בעלות אופי כפרי.

האשכול מתאפיין בפערים חברתיים-כלכליים ניכרים בין תושבי היישובים החברים בו. היישוב המדורג כגבוה ביותר מבחינה חברתית-כלכלית על פי הלמ"ס הוא משגב והוא מדורג באשכול בדירוג 7 בעוד שמג'ד אל-כרום ונחף מדורגים באשכול חברתי-כלכלי 2.

מבנה ארגוני
-----------

יו"ר האשכול בעת הקמתו היה עדי אלדר, ראש העיר כרמיאל בדימוס. יו"ר האשכול הנוכחי הוא ראש עיריית כרמיאל, משה קונינסקי.
מנכ"לית האשכול היא רונית עובדיה. יחידות האשכול הן: אגף סביבה, מחלקת תכנון ואסטרטגיה, אגף חדשנות טכנולוגית, אגף פיתוח כלכלי ויחידת חברה וקהילה.

החלטות באשכול מתקבלות באמצעות מועצת האשכול.

היסטוריה
--------

במהלך העשור האחרון שיתפו הרשויות פעולה במספר יוזמות שקידמו את תחום איכות הסביבה באזור. בשנת 2012 משרד הפנים פרסם קול קורא- "אשכולות" להקמת אשכולות אזוריים והרשויות ראו בכך הזדמנות וניגשו למכרז. האשכול הוקם עם היענות משרד הפנים לקול הקורא ואישורו. 
האשכול מספק מענה לתופעות שמאפיינות רשויות קטנות ופריפריאליות - חסרונות לגודל, ריחוק מהמרכז ואמצעים מוגבלים ברשות.

### פרויקטים

בשנת 2016 הוקם מערך הפסולת האזורי בו השתתפו 3 מתוך 7 רשויות החברות באשכול והאשכול החל מהלך ניקיון שטחים פתוחים ועסק בהתייעלות אנרגטית. התקציב שגייס האשכול בשנה זו עמד על כ- 7.2 מיליון ש"ח. 

בשנת 2017 השתתפו 5 רשויות מתוך 7 במערך הפסולת האזורי, נרכשו כלי אצירה, הוקמה היחידה הכלכלית הטכנולוגית, והחל מהלך התאגדות בתי הבד. תקציב האשכול בשנה זו עמד על כ- 18.7 מיליון ש"ח. 

בשנת 2018 התרחב מערך הפסולת האזורי ל-6 רשויות מתוך 7, הופעל מערך טיאוט אזורי, הוצבו אשפתוני רחוב ביישובי האשכול, החל מערך מוכנות לחירום ביישובים, הוקמה חממת תיירות, הוקמה קהילת בעלי עסקים, הופעלה תוכנית מצוינות טכנולוגית החל העיסוק במרחבים ציבוריים. בשנה זו הטמיע האשכול מערכת GIS, מערכת מידע ממוחשבת המאפשרת ניהול, אחזור וניתוח מידע גאוגרפי תוך שילוב תכנים ממספר שכבות מידע, המבוססות ברובן על מערך מיפוי, אך גם על מאגרי מידע טבלאיים "רגילים". התקציב לשנת 2018 עמד על כ- 25,000,000 ש"ח.

בשנת 2019 החל האשכול לעסוק בנושאים: תעשייה מתקדמת, אוריינות דיגיטלית, לשכת עסקים המאגדת בעלי עסקים, ארגיון ומערכות דיגיטליות לרשויות, אכיפה סביבתית, אתרי אינטרנט מתקדמים לאשכול ולרשויותיו, מרחבים בטוחים, תיירות אזורית, עיצוב שירות לניידות במרחב. בשנה זו פתח האשכול כיתה אזורית המשמשת כמרכז הדרכה עבור עובדי ציבור. 
התקציב לשנת 2019 עמד על כ- 54,000,000 מיליוני ש"ח. 
בסיום שנת 2019 הפיק האשכול חוברת תוכנית עבודה המפרטת את פעילות האשכול בשנה זו וכוללת את תוכנית העבודה לשנת 2020

ראו גם
------

* אשכול רשויות גליל מערבי
* אשכול רשויות גליל מזרחי
* המשרד לפיתוח הנגב והגליל
* משרד הפנים

קישורים חיצוניים
----------------

* אתר האינטרנט הרשמי של אשכול יישובי בית הכרם
* תוכנית העבודה לשנת 2020
וילג' ונגארד, 2007
**וילג' ונגארד** (באנגלית: **Village Vanguard**, מילולית: "חיל החלוץ של הווילג'") הוא מועדון ג'אז בגריניץ' וילג' בניו יורק, ותיק מועדוני הג'אז בארצות הברית הפעיל באופן רצוף. המועדון נוסד על ידי מקס גורדון בשדרה השביעית במנהטן ב-15 בפברואר 1935. 

בשנותיו הראשונות אירח אמנים מסגנונות שונים ובין היתר הופיעו בו פיט סיגר והארי בלפונטה. משנת 1957 מנוגנת בו אך ורק מוזיקת ג'אז. המועדון אירח ומארח את מיטב אמני הג'אז ומוקלטים בו תקליטים בהופעה חיה במסגרת קו ההקלטות "Live at the Village Vanguard".

מאז מותו של מקס גורדון ב-1989 מנוהל המועדון על ידי אלמנתו, לוריין גורדון.

חשיבות וייחוד
-------------

ה"ונגארד", כפי שהוא נקרא, הפך למועדון אהוב על אמני ג'אז בשל מבנהו האינטימי (123 מושבים בזווית מול הבמה), האווירה שבו והעובדה שבניגוד למועדונים אחרים, בשעת הופעה נכפה שקט על הקהל. עקב היותו מקום חביב על אמנים הפך להיות גם מבוקש על ידי הקהל ומקום שהופעה בו היא "תו איכות" לכל אמן ג'אז.

Live at the Village Vanguard
----------------------------

במסגרת קו ההקלטות הוקלטו למעלה ממאה תקליטים מאז תקליטו של סאני רולינס (*Night at the Village Vanguard*), שהיה הראשון בסדרה. בין התקליטים הנודעים ניתן למנות את תקליטיהם של ביל אוונס ושל ג'ון קולטריין שהוקלטו ב-1961 במועדון (ב-1967 יצא עוד תקליט של קולטריין בשם *Live at the Village Vanguard Again!*). כמו כן הקליטו בקו ההקלטות של המועדון דקסטר גורדון, קית' ג'ארט, מישל פטרוצ'יאני, ג'ו הנדרסון, בראד מלדאו ועוד. ההקלטות לא יוצאות בחברת תקליטים אחת אלא בחברת התקליטים עמה יש לאמן חוזה.

לקריאה נוספת
------------

* Max Gordon, *Live at the Village Vanguard*. There Capo, 1988. ISBN 0-306-80160-4
* Lorraine Gordon, *Alive at the Village Vanguard: My Life in and Out Of jazz time*. Hal Leonard, 2006. ISBN 0-634-07399-0

קישורים חיצוניים
----------------

ויקישיתוף מדיה וקבצים בנושא **וילג' ונגארד** בוויקישיתוף
* 

* אתר האינטרנט הרשמי של וילג' ונגארד (באנגלית)
* וילג' ונגארד, ברשת החברתית אקס (טוויטר)

הערות שוליים
------------

1. ↑  ג'יימס ב' קלהר, רויטרס, אקורד סיום, באתר הארץ, 6 בינואר 2007

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007301563805171
* LCCN: n80059302
* MusicBrainz: 5e95ac95-7d18-4e75-b09e-5351e6152f6c
* VIAF: 121893990
* WorldCat: viaf-236044520

 |
**כף דניסון** (באנגלית: **Cape Denison**) הוא נקודה טרשית בראש מפרץ קומונוולת' באנטארקטיקה. הוא התגלה בשנת 1912 על ידי משלחת אוסטרלאסיה לאנטארקטיקה (1914-1911) בפיקודו של דאגלס מוסון, שקרא לו על שם סר ראלף דניסון מסידני, נותן החסות למשלחת. על הכף הוקם הבסיס הראשי של המשלחת. הכף, שמוסון כינה אותו "המקום נשוב-הרוחות ביותר על אדמות", היה מועד למשבי רוח קטבטית עזים ביותר.

אתר היסטורי
-----------

האתר, הכולל את צריפי מוסון, מעגן סירות והממצאים ההיסטוריים שנמצאו במימיו, הוכרז כאתר היסטורי או מצבת זיכרון באנטארקטיקה, בעקבות פנייה של אוסטרליה לאספה המייעצת של הברית האנטארקטית.

המטוס הראשון באנטארקטיקה
------------------------

מזחלת הטרקטור האווירי, המטוס הראשון שהובא לאנטארקטיקה (ב-1912), הוצבה בכף דניסון, אם כי מעולם לא המריאה בהיותה ביבשת משום שניזוקה בהעברה לשם. האווירון, ויקרס מונופלן מסוג R.E.P. (סוג המטוס הראשון שבנתה חברת ויקרס), שימש לזמן קצר כ"טרקטור שלג מונע במדחף" ואחר ננטש, כיוון שהבוכנות שלו נתקעו בגלל הקור. שריד המטוס נמצא ב-1 בינואר 2010. הנגר של המשלחת המאוחרת ביותר לכף דניסון נתקל בחתיכות קטנות (15 ס"מ) של צינור הדלק, שהתגלו בנמל בשעת השפל. החתיכות שנמצאו נחתכו מן הקטע האחרון של שלד המטוס ושימשו כאבזרים להגה. צוותו של מוסון ניסה לייצר הגה קרח מתכתי. המתקן הזה החליף את ההגה המקורי (שלא פעל במהירויות הנמוכות שאליהן הגיע הטרקטור האווירי). ההגה המקורי שמור בצריף מוסון בכף דניסון, ואילו הגה הקרח נמצא במחלקה האנטארקטית בהובארט, טסמניה. 

שרידי המרכב עודם קבורים מן הסתם תחת הקרח סמוך לצריפי מוסון. עומק הקרח הוא 3 מטרים והשרידים נמצאים כ-30 מטר משפת הנמל. הייתה כוונה לנסות לחפור באתר - חפירה דומה שנעשתה בקרבת מקום ב-2008 לא העלתה דבר, אבל מאז נעשה שימוש במכשור משוכלל יותר (מגנטומטר, מכ"ם חודר קרקע, גלאי מתכות, GPS דיפרנציאלי, קידוח קרח) ונמצא מיקום מדויק יותר. מכל מקום, ב-2011-2010 נדחתה העבודה בגלל עיכובים לוגיסטיים, וב-2012-2011 ו-2013-2012 עקב הופעתו בשטח של קרחון ענק B9B, שנלכד בקרח מוצק ומנע גישה מאוניית האספקה של אנטארקטיקה הצרפתית "ל'אסטרולאב" אל מפרץ קומונוולת'.

קישורים חיצוניים
----------------

ויקישיתוף מדיה וקבצים בנושא **כף דניסון** בוויקישיתוף
* כף דניסון באתר ממשלת אוסטרליה
* כף דניסון באתר BirdLife International

הערות שוליים
------------

1. ↑  קרן צריפי מוסון Mawson's Huts Foundation > Conservation
2. ↑  קרן צריפי מוסוןMawson's Huts Foundation > News

| אתרים היסטוריים ואתרי מורשת באנטארקטיקה |
| --- |
| הקוטב הדרומי | תורן דגל הקוטב הדרומי (**HSM - 1**) | הקוטב הדרומי |
| ארץ קואוטס | תחנת בלגרנו II ‏(**HSM - 43**) |
| ארץ אנדרבי | האי פרוקלמיישן ‏(**HSM - 3**) |
| אדמת מק. רוברטסון | כף ברוס ‏(**HSM - 5**) |
| ארץ ג'ורג' החמישי | כף דניסון ‏(**HSM - 77**) |
| ים רוס | כף רוידס (בקתת שקלטון) ‏(**HSM - 15**) • כף אוונס ‏(**HSM - 16**) • חצי האי נקודת האט (וצלב נקודת האט) ‏(**HSM - 17** ו- **HSM - 18**) • בקתת דיסקברי ‏(**HSM - 18**) • כף קוזייר ‏(**HSM - 69**) |
| ארץ גרהאם | מגדלור האי למדא (**HSM - 29**) • נמל שארקו ‏(**HSM - 28**) • נמל פאראדייס ‏(**HSM - 30**) • נקודת מצ'ניקוב ‏(**HSM - 45**) • פורט לוקרוי ‏(**HSM - 61**) |

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007554016905171
* LCCN: sh97009226
* VIAF: 315150145
* WorldCat (עם VIAF): 315150145

 |